Eestis on malaarial olnud hulgaliselt lokaalseid nimetusi, nagu hall, halltõbi Lõuna-Eestis, külmtõbi Põhja-Eestis, külma(h)aigus Hiiumaal, viluhaigus Saaremaal ning ork, orgahaigus või orgatõbi Ida-Eestis. Malaariale omast haigushoogu nimetati rahvapäraselt halli sõitmiseks, halli ajamiseks, aga ka lihtsalt raputamiseks ehk väristamiseks. Haige kohta öeldi tavaliselt, et tal on hall peal või hall seljas. Kuna malaaria on olnud väga tuntud haigus, on sellele antud ka  mitmeid eufemistlikke nimetusi, mille tekkimist on inspireerinud haige värisemine, vappumine ja üleüldine külmatunne. Haigust on vastavalt nimetatud väristehaiguseks, sõidutõveks, raputajaks ja väristajaks.